Ντέρεκ Σόβιν

Ο Ντέρεκ Μάικλ Σόβιν (, γενν. το 1976) είναι Αμερικανός πρώην αστυνομικός, ο οποίος δολοφόνησε τον Τζόρτζ Φλόιντ, έναν 46χρονο Αφροαμερικανό στη Μινεάπολη της Μινεσότα.

Στις 25 Μαΐου 2020, ο Τζορτζ Φλόιντ συνελήφθη αφού ένας υπάλληλος καταστήματος ισχυρίστηκε ότι πραγματοποίησε αγορά χρησιμοποιώντας πλαστό χαρτονόμισμα των 20 δολαρίων. Κατά τη διάρκεια της σύλληψης, ο Σόβιν γονάτισε στο λαιμό του Φλόιντ για περίπου εννιά λεπτά, ενώ ο Φλόιντ ήταν σε χειροπέδες και ξαπλωμένος μπρούμυτα στο δρόμο φωνάζοντας «Δεν μπορώ να αναπνεύσω». Ο φόνος πυροδότησε μια σειρά διαδηλώσεων στη Μινεάπολη, στις Ηνωμένες Πολιτείες και σε όλον τον κόσμο, για την υποστήριξη του κινήματος Black Lives Matter.

Στις αρχές του 2021, ο Σόβιν δικάστηκε για ανθρωποκτονία β' βαθμού χωρίς πρόθεση, ανθρωποκτονία τρίτου βαθμού και ανθρωποκτονία εξ' αμελείας β' βαθμού. Κρίθηκε ένοχος σε όλες τις κατηγορίες και καταδικάστηκε σε  φυλάκισης. Οι εφέσεις για επανεξέταση προς το Ανώτατο Δικαστήριο της Μινεσότα και το Ανώτατο Δικαστήριο των Ηνωμένων Πολιτειών απορρίφθηκαν.

 Παιδική ηλικία και εκπαίδευση 
Ο Ντέρεκ Μάικλ Σόβιν γεννήθηκε το 1976 και μεγάλωσε στη Δυτική Σέιντ Πολ. Η μητέρα του ήταν νοικοκυρά και ο πατέρας του πιστοποιημένος ορκωτός λογιστής. Όταν ήταν επτά ετών, οι γονείς του πήραν διαζύγιο λαμβάνοντας κοινή κηδεμονία.

Ο Σόβιν φοίτησε στο Λύκειο Παρκ στο Κότατζ Γκρόουβ της Μινεσότα, αλλά δεν αποφοίτησε και αργότερα, το 1994, απέκτησε πιστοποιητικό GED. Απέκτησε πιστοποιητικό στην παρασκευή τροφίμων στο Τεχνικό Κολέγιο της Κομητείας της Ντακότα και εργάστηκε ως βοηθός μάγειρα. Υπηρέτησε στο Εφεδρικό Στρατό των Ηνωμένων Πολιτειών από το 1996 έως το 2004, συμπεριλαμβανομένων δύο περιόδων στην στρατονομία μεταξύ του 1996 και του 2000 (πρώτα στο Ρότσεστερ της Μινεσότα και αργότερα στο Χόενφελς της Βαυαρίας, στη Γερμανία). Κατά τη διάρκεια αυτής της περιόδου, φοίτησε επίσης το Inver Hills Community College από το 1995 έως το 1999, και αργότερα μεταφέρθηκε στο Metropolitan State University, όπου αποφοίτησε το 2006 με πτυχίο στην επιβολή του νόμου.

 Καριέρα 
Ο Σόβιν έκανε αίτηση στο Αστυνομικό Τμήμα της Μινεάπολης (MPD) τον Σεπτέμβριο του 2000 και εντάχθηκε το 2001. Κατά την υπηρεσία του, ενεπλάκη σε τρία περιστατικά πυροβολισμών της αστυνομίας, ένα από τα οποία ήταν θανατηφόρο. Το 2006 έλαβε μετάλλιο γενναιότητας ως ένας από τους αρκετούς αστυνομικούς που πυροβόλησαν 23 φορές τον Γουέιν Ρέις που τους σημάδεψε με μια καραμπίνα, και ένα άλλο το 2008 για ένα περιστατικό ενδοοικογενειακής βίας στο οποίο αφού έσπασε μια πόρτα πυροβόλησε τον Ίρα Λατρέλ Τόλς, ο οποίος σύμφωνα με την αστυνομία προσπάθησε να του πάρει το όπλο. Το 2008 πήρε μετάλλιο επαινέσεως όταν αυτός και ο συνεργάτης του έριξαν κάτω έναν ύποπτο που έτρεχε κρατώντας ένα πιστόλι. Το 2009, ο Σόβιν έλαβε ακόμη ένα μετάλλιο επαινέσεως για την υπηρεσία του εκτός αστυνομίας ως φύλακας σε νυχτερινό κλαμπ.

 Καταγγελίες για ανάρμοστη συμπεριφορά 
Ο Σόβιν είχε 18 καταγγελίες στο επίσημο πειθαρχικό του αρχείο, εκ των οποίων δύο κατέληξαν σε πειθαρχικά μέτρα, συγκεκριμένα σε επιστολές επίπληξης.

Στις 29 Οκτωβρίου 2006, ο Σόβιν ήταν ένας από την ομάδα έξι αστυνομικών που άνοιξαν πυρ απέναντι στον Γουέιν Ρέις πυροβολώντας 43 φορές σε τέσσερα δευτερόλεπτα, σκοτώνοντάς τον. Η αστυνομία δήλωσε ότι, όταν σταμάτησαν το όχημα του Ρέις μετά από καταγγελία πως είχε μαχαιρώσει την κοπέλα του και έναν φίλο του και είχε διαφύγει με το φορτηγό του, εκείνος κρατούσε μια καραμπίνα. Οι αστυνομικοί τέθηκαν σε διοικητική άδεια για μια εβδομάδα. Το 2007, ένα σώμα ενόρκων αποφάσισε να μην κατηγορήσει κανέναν από τους αξιωματικούς, συμπεραίνοντας ότι η χρήση βίας ήταν δικαιολογημένη σε αυτήν την υπόθεση.

Στις 24 Μαΐου 2008, ο Σόβιν ανταποκρίθηκε σε κλήση για ενδοοικογενειακή βία, έπειτα από καταγγελία μητέρας εναντίον του 21χρονου Αφροαμερικανού άνδρα, ονόματι Ira Latrell Toles. Αφού ο Toles κλειδώθηκε στο μπάνιο, ο Σόβιν εισέβαλε και προσπάθησε να χτυπήσει το κεφάλι του Toles με το πίσω μέρος του όπλου του. Οι αστυνομικές αρχές δήλωσαν ότι ο Toles προσπάθησε να πιάσει το όπλο ενός αστυνομικού και έπειτα ο Σόβιν τον πυροβόλησε δύο φορές στο στομάχι. Ο Τοles δήλωσε στο The Daily Beast ότι αντέδρασε σε αυτοάμυνα, αλλά ήταν υπερβολικά αποπροσανατολισμένος για να φτάσει στο όπλο.

Στις 8 Αυγούστου 2011, ο Σόβιν ενεπλάκη στο περιστατικό κατά το οποίο ο αστυνομικός Terry Nutter πυροβόλησε τον 23χρονο ιθαγενή Αμερικανό συνάδελφό του Leroy Martinez στον κορμό. Μαρτυρίες αυτοπτών έρχονται σε αντίθεση με τον ισχυρισμό της αστυνομίας ότι ο Martinez ήταν οπλισμένος τη στιγμή που τον πυροβόλησαν. Σύμφωνα με τις ίδιες μαρτυρίες, καθώς και με τον ίδιο τον Martinez, ο ίδιος είχε ήδη πετάξει το όπλο του και κρατούσε τα χέρια του ψηλά, αλλά παρ' όλα αυτά η αστυνομία τον πυροβόλησε. Οι τρεις αστυνομικοί επέστρεψαν στη δουλειά τους μετά από τρείς ημέρες διοικητικής άδειας. Μετά την έρευνα του περιστατικού, ο τότε Αρχηγός της Αστυνομίας της Μινεάπολης Timothy Dolan, δήλωσε ότι οι αστυνομικοί ενέργησαν «καταλλήλως και γενναία».

Στις 4 Σεπτεμβρίου 2017, ο Ντέρεκ Σόβιν ήταν μεταξύ των αστυνομικών που ανταποκρίθηκαν σε μια καταγγελία από μητέρα δύο μικρών παιδιών. Βίντεο από το περιστατικό δείχνουν τον Σόβιν να χτυπά ένα 14χρονο μαύρο αγόρι στο κεφάλι με φακό, με τόση δύναμη που χρειάστηκε ράμματα, και στη συνέχεια να το κρατά ακινητοποιημένο στο έδαφος με το γόνατό του για σχεδόν 17 λεπτά, αγνοώντας τα παράπονά του ότι δεν μπορούσε να αναπνεύσει. Προσπαθώντας να αποφύγει την προκατάληψη στη δίκη του Σόβιν, ο δικαστής απαγόρευσε στους εισαγγελείς να αναφέρουν το θέμα.

Σύμφωνα με τον πρώην ιδιοκτήτη του El Nuevo Rodeo, ενός λατινοαμερικανικού νυχτερινού κλαμπ όπου ο Ντέρεκ Σόβιν είχε εργαστεί εκτός υπηρεσίας ως προσωπικό ασφαλείας, ο Τζόρτζ Φλόιντ εργαζόταν επίσης εκεί ως μέλος της ασφάλειας. Ωστόσο, δεν είναι βέβαιο αν οι δύο άνδρες γνωρίζονταν μεταξύ τους. Ο ιδιοκτήτης έχει επικρίνει τον Σόβιν από τη στιγμή της σύλληψής του, περιγράφοντας τις τακτικές του ως «υπερβολικές» και δηλώνοντας ότι «ο Σόβιν ήταν αδικαιολόγητα επιθετικός τις νύχτες που το κλαμπ είχε κυρίως Αφροαμερικανούς θαμώνες, καταστέλλοντας καβγάδες με τη χρήση σπρέι πιπεριού στο πλήθος και καλώντας επιπλέον περιπολικά ως ενίσχυση».

Το 2023, ο Δήμος της Μινεάπολης συμφώνησε να καταβάλει σχεδόν 9 εκατομμύρια δολάρια για τον εξωδικαστικό συμβιβασμό αγωγών που είχαν κατατεθεί κατά του Ντέρεκ Σόβιν από τη Zoya Code και τον John Pope Jr., δύο μαύρους κατοίκους που ισχυρίστηκαν ότι ο Σόβιν «πίεσε το γόνατό του στον λαιμό τους» το 2017, με την ίδια τεχνική που οδήγησε στον θάνατο του George Floyd το 2020. Σύμφωνα με ανακοίνωση του Δημοτικού Συμβουλίου της Minneapolis, οι Code και Pope επρόκειτο να λάβουν 1,4 και 7,5 εκατομμύρια δολάρια αντίστοιχα.

Τον Μάιο του 2024, μια πρώην υπάλληλος του Δήμου της Μινεάπολης κατέθεσε μήνυση κατά της πόλης, κατηγορώντας τον Ντέρεκ Σόβιν και έναν ακόμη αστυνομικό του τμήματος ότι την έριξαν στο έδαφος και την ακινητοποίησαν πιέζοντάς την με γόνατο κατά τη διάρκεια μιας σύλληψης για οδήγηση υπό την επήρεια αλκοόλ τον Ιανουάριο του 2020. Τον Ιανουάριο του 2025, η αγωγή ολοκληρώθηκε με την πόλη να πληρώνει ένα τέλος διευθέτησης ύψους 600.000 δολαρίων.

 Ανθρωποκτονία του Τζορτζ Φλόιντ 

μικρογραφία|Το Τρίτο Αστυνομικό Τμήμα της Μινεάπολης, όπου υπηρετούσε ο Σόβιν, καταλήφθηκε και πυρπολήθηκε από διαδηλωτές στις 28 Μαΐου του 2020.
Στις 25 Μαΐου 2020, ο Σόβιν ήταν ένας από τους τέσσερις αστυνομικούς που ενεπλάκησαν στη σύλληψη του Τζορτζ Φλόιντ, με την υποψία ότι χρησιμοποίησε πλαστό χαρτονόμισμα των 20 δολαρίων σε κατάστημα. Ήταν επίσης ο αξιωματικός εκπαίδευσης πεδίου (field training officer) ενός από τους εμπλεκόμενους αστυνομικούς. Η εικόνα από μια κάμερα ασφαλείας κοντινής επιχείρησης δεν έδειξε τον Φλόιντ να αντιστέκεται στην σύλληψη. Η καταγγελία ανέφερε ότι, βάσει των εικόνων από την κάμερα του σώματος, ο Φλόιντ είπε επανειλημμένα ότι δεν μπορούσε να αναπνεύσει ενώ στεκόταν έξω από το αυτοκίνητο της αστυνομίας, αντιστάθηκε να μπει στο αυτοκίνητο και έπεσε κάτω μπρούμυτα. Ενώ ο Φλόιντ ήταν σε χειροπέδες και ξαπλωμένος στο δρόμο, ο Σόβιν γονάτισε στο λαιμό του για περισσότερο από εννέα λεπτά. Αφού ο Σόβιν έβαλε το γόνατό του στο λαιμό του Φλόιντ, ο Φλόιντ είπε επανειλημμένα "Δεν μπορώ να αναπνεύσω", "Μαμά", "σε παρακαλώ".  Για ένα μέρος του χρόνου, δύο ακόμη αστυνομικοί γονάτισαν πάνω στην πλάτη του Φλόιντ. Κατά τα δύο τελευταία λεπτά ο Φλόιντ ήταν ακίνητος και δεν είχε σφυγμό. Πολλοί περαστικοί τράβηξαν βίντεο τα οποία κυκλοφόρησαν και μεταδόθηκαν ευρέως. Ο Σόβιν και οι άλλοι εμπλεκόμενοι αστυνομικοί απολύθηκαν την επομένη του περιστατικού. Αν και η τεχνική ακινητοποίησης με πίεση του γονάτου στον λαιμό επιτρεπόταν στη Μινεσότα υπό ορισμένες προϋποθέσεις, τις ημέρες που ακολούθησαν το περιστατικό η χρήση της από τον Σόβιν επικρίθηκε ευρέως από ειδικούς στην επιβολή του νόμου ως υπερβολική. Η δημόσια κατακραυγή για το περιστατικό και άλλα ζητήματα φυλετικής αδικίας οδήγησαν σε μαζικές διαδηλώσεις στη Μινεάπολη, στις Ηνωμένες Πολιτείες και σε όλο τον κόσμο.

 Παραπομπές 

Κατηγορία:Αμερικανοί αστυνομικοί
Κατηγορία:Αμερικανοί δολοφόνοι